המוזיאון היהודי של הבירה על שם ליליאן ואלברט סמול

המוזיאון היהודי של וושינגטון הבירה (באנגלית: Capital Jewish Museum), או בשמו הרשמי המוזיאון היהודי של הבירה על שם ליליאן ואלברט סמול (באנגלית: Lillian & Albert Small Capital Jewish Museum), הוא אגודה היסטורית  ומוזיאון ששוכן בצפון-מערב וושינגטון די. סי., ומתמקד בהיסטוריה של חיי קהילת יהודי וושינגטון די. סי. בבירת ארצות הברית ובאזור המטרופולין של וושינגטון.

המוזיאון נוסד בשנת 1960 בשם האגודה ההיסטורית היהודית של מטרופולין וושינגטון (באנגלית: Jewish Historical Society of Greater Washington, בראשי תיבות: JHSGW), ונרשם כעמותה בשנת 1965. בשנת 2018 שינה את שמו לשם הנוכחי, כהכנה לפתיחת מבנה המוזיאון החדש.

בין השנים 1975–2016 פעל המוזיאון במבנה ההיסטורי של בית הכנסת עדת ישראל (Adas Israel), מבנה שנבנה בשנת 1876 ונחשב לבית הכנסת הישן ביותר שנותר בעיר. מבנה בית הכנסת הוזז שלוש פעמים במהלך השנים, כאשר המעבר האחרון בוצע בשנת 2019 כדי לשלבו באתר החדש של המוזיאון.

 תכנון מוזיאון חדש 
המוזיאון החדש נבנה בשטח של 2,300 מ"ר (25,000 רגל רבוע), בעלות מוערכת של 34 מיליון דולר. הוא שוכן בשכונת Judiciary Square בסמוך לפרויקט Capitol Crossing, בצפון-מערב וושינגטון.

המבנה בן ארבע הקומות כולל שלוש קומות לתצוגות ופעילויות חינוכיות, ומשלב בתוכו את מבנה בית הכנסת ההיסטורי ששוחזר למראהו המקורי. המוזיאון מתאר את בית הכנסת כ"היצירה המרכזית" וכ"הפריט הגדול ביותר באוסף" שלו.

בין המוצגים הנוספים באוסף:
 צווארון תחרה שלבשה שופטת בית המשפט העליון של ארצות הברית, רות ביידר גינסבורג.
 מחברת ששימשה את השופט לואי ברנדייס.
 תצלומים של חיי יהודים בעיר, בהם תצלום משנת 1925 של הנשיא קלווין קולידג' בטקס חנוכת מרכז יהודי.
 שלט שנישא על ידי הלוביסט היהודי היימן בוקבינדר במהלך המצעד לוושינגטון למען תעסוקה וחירות.
 כיפה מטקס חנוכה בבית הלבן.
 פריטים מחנויות ובתי עסק יהודיים מקומיים, כגון שלט חנות ספרים וכוס חתונה.

 בית הכנסת עדת ישראל 

בית הכנסת עדת ישראל ההיסטורי נבנה בשנת 1876 בפינת הרחובות השישית וה-G בצפון-מערב וושינגטון די.סי. עבור קהילת עדת ישראל. נשיא ארצות הברית יוליסס ס. גרנט נכח בטקס חנוכת בית הכנסת ב-9 ביוני 1876, אירוע שהיה הפעם הראשונה שבה נשיא אמריקאי מכהן השתתף בתפילה יהודית. מדובר במבנה בית הכנסת הישן ביותר במחוז קולומביה.
ממוזער| בית הכנסת עדת ישראל מועבר בשנת 2017. זו הייתה הפעם השנייה שהבניין הועבר למקום אחר.
במהלך העשורים שלאחר מכן, גלי הגירה ממזרח אירופה, ובפרט מרוסיה, הגדילו את מספר החברים בקהילה. הקהילה המשיכה להתפלל במבנה המקורי עד 1908, אז נחנך מבנה חדש בפינת הרחובות שישית ורחוב I בצפון-מערב. בהמשך עברה הקהילה שוב, והמבנה השני משמש את בית הכנסת ההיסטורי בפינת הרחובות שישית ו-I.

המבנה המקורי משנת 1876 נמכר לסטיבן גאטי, סוחר פירות ומשקיע נדל"ן איטלקי-אמריקאי שגר בקרבת מקום. בשנות ה-1910, הקומה השנייה שימשה את כנסיית סופיה היוונית-אורתודוקסית. בין שנות ה-1920 ל-1940 פעלו במבנה מספר כנסיות נוספות. במהלך ששת העשורים הבאים, הקומה הראשונה של המבנה הוסבה לחללים מסחריים, ושוכנו בה בין השאר חנות אופניים, מספרה, מכולת של ג'וזף פאנגר, מעדנייה של אנטוני ליטרי ועסקים נוספים.

בשנות ה-60, תוכניות לבניית מטה רשות התחבורה של מטרופולין וושינגטון (WMATA) איימו להרוס את המבנה ההיסטורי. בתמיכת רשויות פדרליות ועירוניות, הצליחה החברה ההיסטורית היהודית של וושינגטון לדאוג להעברת המבנה שלושה בלוקים מערבה – לצומת הרחובות שלוש ו-G NW. ב-1 בספטמבר 1969 חתם נשיא ארצות הברית ריצ'רד ניקסון על חוק המתיר לממשלת מחוז קולומביה לרכוש את המבנה ולהשכירו לאגודה ההיסטורית לצורך שימור היסטורי, בעלות שכירות סמלית של דולר אחד לשנה ל-99 שנים.

המבנה שופץ בידי האגודה ההיסטורית והפך בשנת 1975 לביתו של המוזיאון.

המבנה ההיסטורי רשום במרשם הלאומי של מקומות היסטוריים, ברשימת האתרים ההיסטוריים של מחוז קולומביה ובסקר הבניינים ההיסטוריים באמריקה. הוא אחד מבתי הכנסת העתיקים ביותר בארצות הברית. המבנה נכלל גם בפרויקט הפדרלי "Save America's Treasures" לשימור נכסי תרבות.

 העברה לאתר מוזיאון היהדות הלאומי (2016–2021) 
בשנת 2016, החלה הקמת פרויקט Capitol Crossing, פרויקט פיתוח גדול שדרש את העברת המבנה פעם נוספת, לאחר שממשלת מחוז קולומביה מכרה את הקרקע שעליה עמד המבנה. בעקבות זאת נסגר המוזיאון לצורך העברת המבנה למיקומו החדש והקבוע, שבו נבנה מבנה מוזיאון חדש סביב בית הכנסת ההיסטורי.

העברה בוצעה בשני שלבים: תחילה, הוזז המבנה כ-15 מטרים צפונה למיקום זמני ברחוב שלוש NW, כדי לאפשר הקמת חניון שישמש בסיס קבע למבנה. בראשית 2019, הוזז המבנה למיקומו החדש והסופי – בצומת הרחובות שלוש ו-F NW. נבחרי ציבור נכחו במעמד ההעברה ונשאו נאומים, ורב נשא תפילת הדרך. במיקומו החדש, בית הכנסת פונה למזרח, בהתאם למנהג היהודי של תפילה לכיוון ירושלים.

 פיגוע הירי בשנת 2025 
ממוזער| סרטים משטרתיים חוסמים את הגישה למוזיאון זמן קצר לאחר הירי

ב־21 במאי 2025, שני עובדים של שגרירות ישראל בוושינגטון, ירון לישנסקי הישראלי-גרמני בן 28 ובת זוגו האמריקאית שרה מילגרים בת 26, נורו למוות מטווח קצר מחוץ למוזיאון היהודי בבירה האמריקאית, כאשר עזבו אירוע יהודי שאורגן על ידי הוועד היהודי האמריקאי. על פי הדיווחים, השניים היו זוג צעיר שעמד להתארס.

אליאס רודריגז, בן 31, נעצר כחשוד מיד לאחר האירוע, לאחר שאנשי אבטחה השתלטו עליו. בעת מעצרו שלף כאפייה אדומה וקרא "שחררו את פלסטין!" (ציטוט מדויק: Free, free Palestine!).

דני דנון, שגריר ישראל באו"ם, כינה את האירוע "מעשה מתועב של טרור אנטישמי".

נשיא ארצות הברית דונלד טראמפ גינה את ההרג בפוסט שפרסם ברשת Truth Social, וכתב: "המעשים הנוראים בוושינגטון, שמבוססים בבירור על אנטישמיות, חייבים להיפסק – עכשיו!".

 קישורים חיצוניים 



 הערות שוליים 

קטגוריה:ארצות הברית: מוזיאונים בנושא יהדות
קטגוריה:יהדות ארצות הברית
קטגוריה:וושינגטון די. סי.: מבנים
קטגוריה:בתי כנסת קונסרבטיביים